|  |
| --- |
| Työ- ja elinkeinoministeriö |
| VN/11908/2023 |
|  |
| **Luonnos hallituksen esitykseksi uusiutuvien polttoaineiden käytön edistämisestä liikenteessä annetun lain muuttamisesta (jakeluvelvoite)** |

Pyydettynä lausuntona jakeluvelvoitelain muuttamisesta Metsäteollisuus ry toteaa seuraavaa:

- Jakeluvelvoitelakiin ehdotettu joustomekanismi ei saa vaikeuttaa metsäteollisuuden puunsaantia esimerkiksi metsien puuston kiertoaikoja pidentämällä, koska se voi johtaa puunjalostuksesta saatavien talous- ja työllisyyshyötyjen siirtymiseen Suomen ulkopuolelle sekä tuotannon siirtymiseen enemmän fossiilisia päästöjä aiheuttaviin maihin

- Metsien osalta joustomekanismi tulisi suunnata toimiin, jotka parantavat puun saatavuutta tulevaisuudessa (esimerkiksi metsälannoitus ja metsitys)

**Jakeluvelvoitelakiin ehdotettu joustomekanismi on toteutettava metsäteollisuuden toimintaa turvaavalla tavalla**

Jakeluvelvoitelain muuttamisen yhteydessä ehdotetaan uudeksi välineeksi ns. joustomekanismia, joka mahdollistaisi maankäyttösektorilla tehtävien ns. lisäisten toimien hyödyntämisen jakeluvelvoitteen saavuttamisessa.

Metsäteollisuus kannattaa sitä, että joustomekanismilla saavutetuilta päästövähenemiltä vaaditaan luotettavaa mittausta, lisäisyyttä, pysyvyyttä, riippumattoman todentajan varmennusta sekä sitä, että toimi ei aiheuta kasvihuonepäästöjen kasvua tai hiilinielun pienenemistä toiminnan rajojen ulkopuolella. Lakiluonnoksessa ehdotettua metsien kiertoajan pidentämistä ei siten pidä edistää joustomekanismilla, koska se voi johtaa haasteisiin puun saatavuudessa ja siten hakkuiden sekä puunjalostuksen siirtymiseen muihin maihin. LUKEn arvion mukaan kiertoaikojen pidentäminen heikentää puun saatavuutta, ellei kasvatushakkuita lisättäisi. Päätehakkuista ja kasvatushakkuista saatava puusto ohjautuu kuitenkin pääosin eri käyttökohteisiin.

Samaan aikaan kiertoajan pidentäminen kuusikoissa kasvattaa riskiä kirjanpainajatuhoille. Kiertoajan pidentäminen erityisesti kuusikoissa johtaisi myös puuston ikääntymiseen ja tuhoriskin kasvamiseen, mikä korostuu etenkin ilmaston lämpenemisen myötä. Lisääntyneiden tuhojen myötä menetettäisiin jalostukseen saatavaa puuraaka-ainetta ja tällöin vähenisivät myös Suomeen puunjalostuksesta saatavat työllisyys- ja taloushyödyt.

Kiertoajan pidentäminen voi heikentää metsäteollisuuden puunsaantia ja siten vähentää puusta valmistettujen tuotteiden valmistusta Suomessa. Tällöin vastaavat tuotteet valmistettaisiin maailmanmarkkinoille Suomen ulkopuolella ja usein sellaisissa maissa, joissa tuotanto aiheuttaa enemmän fossiilisia päästöjä. Tällöin joustomekanismi aiheuttaisi fossiilisten kasvihuonepäästöjen kasvua, jota lakiluonnoksessa halutaan välttää.

Kiertoajan pidentäminen voi siirtää hakkuita Suomen rajojen ulkopuolelle, koska maailmanmarkkinoilla halutut tuotteet valmistetaan joka tapauksessa jossain. Tällöin myös hakkuiden hiilinieluvaikutus siirtyy Suomen ulkopuolelle, mitä lakiluonnoksessa halutaan välttää.

Metsäteollisuuden mielestä joustomekanismien avulla pitäisi pyrkiä parantamaan tulevaisuuden puunsaantia esimerkiksi lannoituksen ja metsityksen keinoin, mutta taloudelle, työllisyydelle ja ilmastomyönteiselle suomalaiselle puunjalostukselle haitallinen kiertoajan pidentäminen on poistettava keinovalikoimasta.

Metsäteollisuus ry

Paula Lehtomäki

toimitusjohtaja